Drie leeus op Limpopo-plaas doodgemaakEen van die leeukarkasse wat gevind is. (Die foto is gesny weens die grafiese aard daarvan.) Foto: SAPD Die polisie in Limpopo het ŉ ondersoek van stapel gestuur nadat die karkasse van drie leeus Sondag op ŉ plaas buite Tzaneen aangetref is met twee van dié leeus wat se koppe en pote verwyder is. Kol. Moatshe Ngoepe, woordvoerder van die polisie, het gesê die bestuurder van die plaas het Sondag om die leeukamp gepatrolleer toe sy opgemerk het dat die heining van die kamp oopgesny is. “Sy het in die leeus se kamp ingegaan en op twee leeukarkasse afgekom waarvan die koppe en pote afgesny is. ŉ Derde leeukarkas is ŉ entjie weg gevind, maar geen dele van dié karkas is verwyder nie,” het Ngoepe gesê. Hy het gesê dit is moeilik om nou te bevestig presies wanneer die leeus doodgemaak is, maar volgens die eienaars van die leeus word die kampe voortdurend gepatrolleer. Die vermoede is dus dat die leeus deur die loop van Saterdagnag doodgemaak is. Ngoepe wou ook nie bespiegel oor hoe die leeus doodgemaak is nie en het gesê dit vorm deel van die polisie se ondersoek. Niemand is nog in verband met die voorval in hegtenis geneem nie. Enigiemand met inligting wat die polisie in hul ondersoek kan bystaan word versoek om kol. Alpheus Mokale by 082 565 6524 of Stop Misdaad by 08600 10111 te skakel. ŉ SMS kan ook aan die misdaadhulplyn by 32211 gestuur word.